DVADESETŠESTI INFOFEST - POD SLOGANOM „NIKAD VAŽNIJE“

Ovogodišnji, dvadesetšesti Festival informatičkih dostignuća – Infofest 2019 će se održati u periodu 29. septembar – 5. oktobar, u Budvi (hotel „Avala Resort & Villas“). I ove godine se očekuje da će najznačajniju ICT manifestaciju u regionu posjetiti više od hiljadu učesnika iz ICT kompanija, državnih organa, javne uprave, finansijskih instiitucija, industrije, javnih preduzeća, obrazovnih institucija, zdravstva, telekomunikacionog i energetskog sektora i drugih značajnih privrednih subjekata, kao i renomirani stručnjaci i nezavisni ICT autoriteti.    

Među 45 kompanija i institucija – zvaničnih učesnica Infofesta 2019 su vodeći svjetski tehnološki brendovi (Oracle, Microsoft, SAP, Hewlett Packard Enterprise, Symantec, Atos, SAS Institut ...), najznačajnije regionalne ICT firme (SBS, Payten, Infolink, Lanaco, S&T, Čikom, Enetel, Digit, E-Smart, Nextsense...) i veliki konzumenti računarskih tehnologija. U okviru „Infofest izložbe“ postavljene u slobodnim hotelskim prostorima, punktove će imati 12 kompanija. 

U programskom fokusu je problematika digitalne transformacije u kontekstu novih tehnoloških platformi (računarstvo u oblaku, Internet stvari, vještačka inteligencija, mašinsko učenje, „big-data“ strukture), kao i „dataizam“ - revolucionarno nov koncept razumijevanja podataka, informacija i algoritama. Po pozivu Organizatora, predavači će biti Dejan Cvetković, tehnički direktor prodaje korporacije Microsoft i Krešimir Kristić, potpredsjednik evropske asocijacije EuroCloud.  

Pored kompanijskih prezentacija, u festivalskoj agendi je i niz posebnih programa, kao što je 17-ta Međunarodna konferencija regulatora u domenu elektronskih komunikacija čiji su nosioci EKIP i Međunarodna unija za telekomunikacije, zatim deveto savjetovanje „Digitalna teritorija pošte“ u organizaciji Pošte Crne Gore, dva panela Regionalne škole javne administracije (ReSPA) o značaju otvorenosti podataka za ukupan reformski proces... Biće predstavljeni i novi ERASMUS+ projekti i održano nekoliko okruglih stolova.  I ove godine, posebna Infofest-sesija je Regionalna naučno-stručna konferencija „Infofest-Pulse“, na kojoj se predstavljaju najuspješniji autorski radovi odabrani po javnom pozivu. Privredna komora Crne Gore organizovaće zajednički izložbeno-prezentacioni nastup deset perspektivnih crnogorskih ICT kompanija. Prvi put će Infofest biti poprište specifičnog IT takmičenja – hakatona pod nazivom „Neka dostupno bude i korisno“. 

Ministarstvo javne uprave Crne Gore će biti nosilac tri prezentacione sesije i organizator dva panela.

Organizator Infofesta 2019 se potrudio da, pored kvalitetnog zvaničnog programa, obezbjedi i atraktivne prateće sadržaje koji će doprinijeti pozitivnoj poslovnoj atmosferi i ugodnom boravku učesnika Infofesta koji dolaze iz gotovo svih evropskih država.  

Ceremonija svečanog otvaranja Infofesta 2019 održaće se 29. septembra u 20:30, na ulaznom platou „Avale“. Posljednje festivalske večeri, Programski odbor Festivala će, na osnovu praćenja svih programskih sadržaja, najuspješnijim učesnicima dodijeliti tradicionalne Infofest nagrade i priznanja.  

Ovaj skup koji, u Crnoj Gori, ima zvanični status „manifestacija od državnog značaja“, zajednički organizuju Ministarstvo javne uprave i konsultantska kompanija Biznis Link iz Beograda.

